open-index/open-wikipedia-markdown huggingface dataset:
Krabbefangst i Norge

**Krabbefangst** er en tilleggsnæring for kystfiskere, foruten en utbredt hobby langs store deler av den norske kysten.

I det følgende er det fangst av taskekrabbe som først og fremst beskrives. Trollkrabbe forekom i teinefisket, men ble kastet.

Krabbefangst foregår først og fremst som teinefiske. De gamle teinene var bygd av tre i sylinderform med traktformet åpning (*[[Kolv (fiskeredskap)|kolv]]* eller *kalv*) i begge ender. Der var lokk på midten til å legge inn agn og ta ut fangsten i. Lukten av agnet trakk krabben til seg, og når den først var inne, slapp den ikke ut. Hummer forekom nok i teinene, men sjelden – de hadde ikke samme biotop og matvaner. Krabben liker best ferskmat. Moderne teiner er i plastmateriale, og kan se annerledes ut, men prinsippet er det samme.

Mange steder langs kysten trekker krabben opp på grunt vann etter solnedgang for å beite på rur og blåskjell i fjærebeltet. Den kan da tas med rive eller krabbehov eller med hendene. Det siste krever at en har lært seg hvordan en tar opp en krabbe uten å håndhilse på den.
De fleste krabbeturer starter med at en tar en lettbåt eller annen farkost med lavt fribord på slep ut i havgapet. Så fisker man en stund, før en gjør strandhogg og fyrer opp et kaffebål. Er man heldig med tid og sted, kan et raid i fjæresteinene gi de første krabbene. Etter at det er blitt mørkt er lys viktig. Her har alle kjente lykter og patenter vært i bruk fra karbid- og petromaxlamper til billys og batteri. Moderne diodelamper er det siste.

Lettbåten slippes med tre mann i: en til bevegelse, en til styring av lys og en til krabbefangsten. Krabben er synlig som rødfarget mot grønn og brunaktig bakgrunn og tas opp med redskapen man har med. Ettersom krabber ikke liker å følge med, blir mange ivrige og bruker redskap til dypgående krabber, mens de som sitter i vannskorpa tas for hånd. Med båt foretrekker de fleste å fangste langs bratte fjell, for å skåne båtbunnen mot virkningen av havdønningene på grunna. Bladtaren er ofte også så tett der, at det er vanskelig å se hva man gjør.

I perioder er det mest spiselig i enten hann- eller hunnkrabber, så fangsten blir ofte sortert. Hvor mye eller lite man tar med hjem er etter skjønn, samt hvor lenge man holder på. En tur bortover samme fjellet en time senere kan gi nesten like mange krabber. Fangsten skal helst kokes samme natt.
Beauforthavet

**Beauforthavet** (engelsk: *Beaufort Sea*) er den delen av Polhavet som ligger nord for Alaska. Grensa mot sjølve Nordishavet trekkes langs ei linje fra Point Barrow til Prince Patrick Island i Canada. I øst danner Banksøya og Kapp Bathurst grensa.

## Referanser


## Eksterne lenker
*
Andreas Granerud

**Andreas Granerud** (født 23. september 1984) er en norsk fotballspiller som spiller for Notodden.

Han har tidligere spilt for IL Frea, Bossekop UF og har spilt 26 kamper for Alta IF i 1. divisjon, men betydelig flere i 2. divisjon. Granerud underskrev en toårs-kontrakt med Notodden i februar 2007.

## Referanser


## Eksterne lenker
*
Barbro Martinsson

**Barbro Martinsson** (født 16. august 1935) er en svensk tidligere langrennsløper.

Hun vant fire medaljer, to VM- og to OL-medaljer i sin internasjonale karriere. Begge VM-medaljene, en sølv og en bronse, var i stafett. Også de to olympiske sølvmedaljene hun vant var i stafett.

Blant hennes øvrige meriter kan nevnes at hun vant 10&nbsp;km i Holmenkollen i 1964

## VM-medaljer
* 1962 – sølv (3 x 5&nbsp;km stafett)
* 1966 – bronse (3 x 5&nbsp;km stafett)

## OL-medaljer
* 1964 – sølv (3 x 5&nbsp;km stafett)
* 1968 – sølv (3 x 5&nbsp;km stafett)

## Referanser


## Eksterne lenker
*
Lars-Göran Åslund

**Lars-Göran Åslund** (født 1945 i Åsarna) er en svensk tidligere langrennsløper.

Han vant to medaljer under VM 1970 i Vysoké Tatry i Tsjekkoslovakia, gull på 15&nbsp;km og bronse på stafetten. I det samme mesterskapet ble han nummer 5 på 50&nbsp;km og nummer 6 på 30&nbsp;km. Under Vinter-OL 1972 i Sapporo deltok han på 15&nbsp;km med 18.-plass, på 30&nbsp;km med 11.-plass og var med på det svenske laget som kom på 4.-plass på 4 x 10&nbsp;km stafett.

Han deltok også under VM 1974 i Falun. Her var hans beste prestasjon en femteplass på 30&nbsp;km.

## VM-medaljer
* 1970 – gull (15&nbsp;km)
* 1970 – bronse (4 x 10&nbsp;km stafett)

## Referanser


## Eksterne lenker
*
Thomas Magnuson

**Thomas Magnuson** (født 2. juli 1950) er en svensk tidligere langrennsløper. 

Han vant tre VM-medaljer i løpet av sin internasjonale karriere. I 1974 ble han verdensmester på 30 km og bronsevinner på femmila. Fire år senere ble han verdensmester i stafett, sammen med lagkameratene Sven-Åke Lundbäck, Christer Johansson og Tommy Limby.

Hans beste OL-resultat var fjerdeplassen i stafett under OL 1972 i Sapporo. Han vant også femmila i Holmenkollen i 1977.

## Meritter
* VM 1974 i Falun: Gull på 30 km, bronse på 50 km
* VM 1978 i Lahtis: Gull på 4 x 10 km stafett

## Referanser


## Eksterne lenker
*
Vestskogen skole

**Vestskogen skole** ble nedlagt 1.8.2021, og er nå revet.

Skolen var en barneskole i Færder kommune. Skolen besto av to bygninger, og sist den ble bygget ut var i 1998. Den hadde rundt 250 elever. Rektor ved skolen var Sigrun Houth.

Skolen ligger i Vestskogen nordvest på Nøtterøy. I 2002 fikk den nye baner for fotball, håndball, sandvolleyball, basketball, skating, rollerblades og sparkesykler. Den har gode aktivitetsmuligheter for elevene, ettersom den ligger rett ved et skogområde.

Vestskogen skole ble påbegynt i 1965 og åpnet i 1967. Den var ment å skulle avlaste Herstad skole, ettersom Vestskogen ble gjort om fra skog til boligområde i dette tiåret, men ble imidlertid raskt større enn Herstad. Vestskogen skole fikk oppført sitt bygg nummer to allerede i 1974, og tilfluktsrommet i kjelleren på dette bygget ble tatt i bruk som ungdomsklubben Guffen.

## Kilder
* 

## Eksterne lenker
*
Brønnøysund barne- og ungdomsskole

**Brønnøysund barne- og ungdomsskole** (BBU) er en skole i Brønnøysund i Brønnøy kommune i Nordland. Barneskolebygget på skolen ble tatt i bruk høsten 1978, som første byggetrinn av ny barne- og ungdomsskole. Byggetrinn to med ungdomsskolefløy var ferdig til bruk høsten 1993. Dette bygget inneholdt også spesialrom til forming, musikk, heimkunnskap, bibliotek og kantine. De rommene som tidligere ble brukt til musikk og bibliotek i barneskolens sørfløy, ble etterhvert omgjort til skolefritidsordning. Da ny læreplan ble innført i 1997 og seksåringene skulle begynne på skolen, kom tilbygget i sør på barneskolen, med garderobe og blomsterrommet. 

Paviljongen, som i dag huser voksenopplæringen, ble tatt i bruk høsten 1957.

Brønnøysund folkeskole, byens stolthet, ble tatt i bruk i 1923. Dette var forøvrig samme år som Brønnøysund først fikk bystatus.

## Eksterne lenker
*
Janne Stefansson

**Janne Stefansson** (født 19. mars 1935) er en svensk tidligere langrennsløper.

Han vant to medaljer, en gull og en sølv i VM og OL i sin internasjonale karriere.

Blant hans øvrige meritter kan nevnes at han har vunnet Vasaloppet hele sju ganger. Han vant fem år på rad 1962&ndash;66 og i 1968 og 1969.

## VM-medaljer
* 1962 – sølv (30&nbsp;km)

## OL-medaljer
* 1964 – gull (4 x 10&nbsp;km stafett)

## Referanser


## Eksterne lenker
*
Mil Mi-8

**Mil Mi-8** (NATO Navn: «Hip C») er et stort transporthelikopter med to turbiner, som også kan fungere som angrepshelikopter. Helikopteret ble introdusert i Sovjetunionen i 1967. 
Det finnes veldig mange varianter av Mi-8, bl.a. **Mi-8T**, som i tillegg til å kunne frakte 24 soldater er bestykket med raketter og panservernmissiler. Man har også marine-versjonen Mil Mi-14.

Varianter:

- HIP C (Mi-8, standard transportutgave)
- HIP D (Kommandoplassversjon kjennelig på D-formet antenne over halen)
- HIP H (Mi-17, Halerotor på venstre side, ofte bevæpnet)
- HIP G (Spesiell kommunikasjonsversjon)

Mi-8 er brukt av over 50 land, inkludert India, Kina,Finland, Rwanda og Iran. Den siste varianten kalt Mi-8MT / Mi-17 er en oppgradert versjon med sterkere pansring og som er bedre klargjort for bevæpning. Denne ble introdusert i 1981, og er mindre brukt, av rundt 20 land totalt.

## Eksterne lenker
* Mil Mi-8 (Hip)
Sture Grahn

**Sture Grahn** (1932–2024) var en svensk langrennsløper som var aktiv på 1950- og 60-tallet. Han representerte Lycksele IF i Lappland.

Han vant to VM-gull i stafett for Sverige i løpet av karrieren. Han deltok i Vinter-OL 1956 i Cortina d'Ampezzo med 10.-plass på 50 km.

## VM-medaljer
* 1958 – gull (4 x 10 km stafett)
* 1962 – gull (4 x 10 km stafett)

## SM-medaljer
* 1958 – gull på 30 km
* 1962 – gull på 30 km

## Referanser


## Eksterne lenker
*
Sularevet

**Sularevet** er et av verdens største kjente dypvanns kaldtvannskorallrevkompleks. Selv om revet lenge har vært kjent av  forskere og fiskere, ble det ikke dokumentert før Statoil startet arbeidet med rørledningstraseen for ilandføring av gass fra Haltenbanken. Selskapet oppdaget da Sularevet på 280–300 meters dyp nord for Frøya. Revet er 13 kilometer langt, opp til 35 meter høyt og 700 meter bredt, og består av en rekke korallbanker bygd opp av steinkorallen *Lophelia pertusa* med et hardt skjelett av kalsiumkarbonat. Ytterst på korallens greiner har de celler med neslegift til å fange smådyr med, slik manetene gjør. 

Revet ligger i en forsenkning (Sularyggen) mellom Frøyabanken i sørvest og Haltenbanken i nordøst, ved ca. 64°N og 8°Ø. De eldste delene er over  år gamle. Sularevet ble beskyttet mot bunntråling i mars 1999.
Området har status som internasjonalt sted og blir ikke forvaltet av noen norsk kommune.

Sularevet vokser bare med en eneste millimeter i året. Sommeren 1999 foretok den tyske tomannsubåten «Jago» (oppkalt etter en hai i Rødehavet og godkjent ned til 400 meters dyp), åtte dykk for «bioprospektering», dvs. jakt på immunstoffer til utvikling av nye medisiner. Korallene ble funnet rene for groing, dvs. at de inneholder stoffer til nytte for bunnstoff til skip. Prosjektet avga materiale til seks forskergrupper ved universitetene i Hamburg, Göttingen, Bremen og Berlin. 50-60 forskere utarbeidet analyser av stoffene.

Fram til 2002 var dette det største ''Lophelia''-revet en visste om i verden, før en oppdaget Røstrevet som er 10 ganger større.

## Referanser


## Eksterne lenker
* Korallrev: sakte og skjørt
* Norske korallrev
Fredheim folkehøgskole

**Fredheim folkehøgskole**, opprinnelig **Fredheim ungdomsskole**, var en kristen folkehøgskole i Nordland, eid av Nordland og Helgeland indremisjonskretser. Skolen startet på Rognan i 1913 med Faste Svendsen som bestyrer. Fra 1914 til 1916 holdt skolen til på Bertnes i Bodin, og fra 1918 til 1970 på Berg i Sømna. I 1970 flyttet skolen inn i nye lokaler på Rognan. Skolen ble nedlagt i 2000.

## Referanser
Tangentfrekvenser (piano)

## Virtuelt klaviatur - med 88 tangenter (normalt)

De følgende tangentene finnes bare på noen få utvalgte (dyrere) konsertpianoer/flygler.
Det nordatlantiske råd

**Det nordatlantiske råd** (engelsk: *North Atlantic Council*, fransk: *Conseil de l'Atlantique Nord*) er den øverste politiske beslutningstakende myndighet i Den nordatlantiske traktats organisasjon (NATO). Hvert medlemsland er representert i rådet ved en fast representant (ambassadørnivå), som møtes to ganger i uken: hver tirsdag over en uformell lunsj og hver onsdag for en formell beslutningssesjon. Rådets møter ledes av NATOs generalsekretær. Rådet har også halvårlige møter på utenriksministernivå og forsvarsministernivå, mens stats- og regjeringssjefer møtes etter behov (såkalte «toppmøter»). Uansett hvilket nivå det møtes på, har rådet samme myndighet etter  i Den nordatlantiske traktat.

## Eksterne lenker
* Det nordatlantiske råd på NATOs nettsider
Mo og Jølster videregående skole

**Mo og Jølster vidaregåande skule** var en videregående skole i Sogn og Fjordane. I 2014 ble skolen lagt ned under en omorganisering av de videregående skolene i fylket. Avdelingen på Jølster opphørte, mens avdelingen på Mo i Førde ble lagt under Øyrane vgs og det nye navnet Mo og Øyrane videregående skole.

Skolen var delt inn i to avdelinger, Vassenden i Jølster og Mo.

## Utdanningstilbud
### Avdeling Vassenden (Jølster)
*Studieførebuende med formgjeving
*Medier og kommunikasjon
*Design og håndverk

### Avdeling Mo
*Naturbruk
*Naturbruk m/ vekt på hest
*Allmennfaglig påbygg

## Eksterne lenker
* Mo
Melanakken

**Melanakken** (også skrevet *Mælanakken*) er et fjell rett ved Årnes, sentrum i Åfjord kommune. Det har en høyde på 345 meter over havet.

Den mest vanlige og korteste ruten opp er en sti rett opp fra gården under, men for å unngå det luftige partiet ved *Lilletoppen* kan man gå en grusvei opp til vannverkets høydebasseng, og følge en sti videre derfra. Melanakken er et flott utsiktspunkt, fra hvilket man kan se store deler av kommunen. Fra toppen, *Stortoppen*, har man særlig god utsikt utover mot kysten, mens man fra Lilletoppen har fin utsikt over sentrum. Navnet Melanakken kommer av Melan-gårdene som ligger rett under, som har fått navnet av sandmelene i området.

*Nakkasprinten* er et terrengløp som går fra banken på Årnes til toppen av Melanakken, og er en tradisjon under de årlige *Åfjordsdagan* på sommeren. Rekorden på 14:46 minutter ble satt av Magnar Skarsvåg under Åfjordsdagan 2008. Løpet kan sammenliknes med trappeløpet *[[Empire State-løpet|Empire State Building Run-Up]]* på 320 meter, rekorden er der 10:25 minutter.

## Referanser
Gary Lee Stewart

**Gary Lee Stewart** (født 26. februar 1953 i Stockton i California) var den tredje imperator av rosenkorsordenen A.M.O.R.C., fra 1987 til 1990.

I 1996 grunnla han Confraternity of the Rose Cross (CR+C), en utbryterorganisasjon fra A.M.O.R.C. Han er også Kommandør-kaptein av OMCE og Øverste Stormester av den Britiske Martinist Orden.

## Se også
* Rosenkorsordenen
* Rosenkorsordenen A.M.O.R.C.

### A.M.O.R.C. Imperatorer

## Referanser
Christian Bernard

**Christian Bernard** (født 30. november 1951 i Frankrike) var den fjerde imperator av Rosenkorsordenen AMORC. Han ble utnevnt til imperator den 12. april 1990 og innehadde dette embedet frem til 18. august 2019.

Fra 1977 til 1993 var han stormester av den fransktalende jurisdiksjon av Rosenkorsordenen AMORC.

## Bibliografi
* *So Mote It Be!*, Supreme Grand Lodge of A.M.O.R.C., Diffusion Rosicrusienne Château d'Ormonville 27110 Le Tremblay, Frankrike, 1994, 1995, 1996; San Jose, CA : Supreme Grand Lodge of AMORC, 2004. ISBN 1-893971-07-4
* *Questions and Answers*, Grand Lodge of the English Language Jurisdiction, A.M.O.R.C., 1. februar 2001, ISBN 1-893971-02-3
* *Reliure inconnue (Livre)*, Rosicrucienne, Frankrike, 16. november 2000, ISBN 2-908534-63-0

## Se også
* Rosenkorsordenen
* Rosenkorsordenen A.M.O.R.C.

### A.M.O.R.C. Imperatorer

## Referanser
Roald Halvorsen

**Roald Halvorsen** (født 17. februar 1914, død 18. oktober 2010) var en norsk politiker (NKP, SV) og fagforeningsmann.

## Liv og virke
### Annen verdenskrig
Roald Halvorsen var utdannet typograf. Selv om han gjennom 1930-tallet hadde blitt radikalisert og endog hadde støttet Sovjetunionen under vinterkrigen var han partiløs da annen verdenskrig brøt ut. 

Det var gjennom kona Fanny og brødrene hennes Halvorsen ble involvert i det illegale arbeidet Norges Kommunistiske Ungdomsforbund (NKU) drev, først gjennom deres distribusjon av den illegale avisen *[[Avantgarden]]*. I mars 1942 ble Fanny sendt til Grini for dette arbeidet, mens Roald Halvorsen så vidt kom seg unna.

Sommeren 1943 ble Halvorsen sendt til Skriulægret, et område i Øystre Slidre som fungerte som kommunistenes base i Norge og som i realiteten var under deres kontroll. I juni 1944 klarte imidlertid tyskerne å gjenerobre området, og Halvorsen kom seg med nød og neppe til Sverige, der han tilbrakte resten av krigen.

### Etterkrigstiden
Det var imidlertid ikke før etter krigens slutt at han formelt sluttet seg til kommunistene, og allerede i august 1945 ble han valgt til formann for NKU. Han møtte også på Stortinget mens Kirsten Hansteen var medlem av Samlingsregjeringen. I 1946 ble han valgt til nestformann i NKP, og gikk av som formann i NKU.

Halvorsen var en nær medarbeider av Peder Furubotn, og ble ekskludert fra partiet ved NKPs ektraordinære landsmøte i februar 1950 i forbindelse med oppgjøret med Furubotn og «det annet sentrum», et drøyt halvår etter at han enstemmig ble gjenvalgt som nestformann, og begynte igjen å jobbe som typograf. I 1961 ble han formann for Oslo Typografiske Forening, i 1963 formann for Norsk Typografforbund og i 1967 formann for Norsk Grafisk Forbund. Han gikk imidlertid av etter kort tid på grunn av alkoholproblemer.

Da Sosialistisk Valgforbund ble grunnlagt i kjølvannet av folkeavstemningen om medlemskap i EEC, var Halvorsen sammen med flere tidligere Furubotn-tilhengere blant de uavhengige sosialistene som sluttet seg til forbundet. I 1974 ble han daglig leder, og da Sosialistisk Venstreparti ble stiftet i 1975 ble han valgt til nestleder. Han gikk av i 1977. Etter dette var han blant annet leder av Den Norske Fredsforening, og han engasjerte seg i den offentlige debatten, blant annet uttrykte han støtte til de anti-amerikanske styrkene i Irak. I 1997 ga han ut boka *Ført bak lyset – løgnene om de norske kommunistene*.

Roald Halvorsen er faren til historikeren Terje Halvorsen.

## Referanser


## Eksterne lenker
*
Kyrre Grepp

**Olav Kyrre Grepp** (født 6. august 1879 i Brønnøy, død 6. februar 1922 i Kristiania; skiftet etternavn fra Olsen til Grepp i 1904) var en norsk politiker og revolusjonær marxist. Han var formann i Det norske Arbeiderparti fra 1918 til 1922.

## Liv og virke
Kyrre Grepp var opprinnelig fra Brønnøysund, men flyttet til Bergen, der han tok artium i 1899. Han studerte litteratur og medisin, men ble stadig mer engasjert i politikken. I 1902 var han med på å starte Bergens Socialdemokratiske Ungdomslag. Deretter flyttet han til Kristiania, der han i 1903 var med på å opprette Norges Socialdemokratiske Ungdomsforbund. I 1912 ble han valgt inn i Arbeiderpartiets sentralstyre, som representant for den revolusjonære venstrefløyen.

Da venstrefløyen vant flertallet i partiet i 1918, ble Grepp valgt til partiformann. Formannsvervet hadde han til sin død i 1922. Som formann stod Grepp i spissen for å melde partiet inn i Komintern. I ettertid har det hersket strid mellom fløyene i Arbeiderpartiet om Grepps standpunkt til de stridighetene som allerede i hans levetid var under oppseiling, men historikere har ikke funnet noe som tyder på at han støttet Martin Tranmæl, som allerede i 1921 arbeidet for å løsrive partiet fra Komintern. Einar Gerhardsen skriver i sine memoarer *Unge år* at Grepp i samtale med Martin Tranmæl hadde gitt uttrykk for at den nye Internasjonalens sete burde vært i Berlin og ikke i Moskva. I sine siste år var Grepp preget av sykdom, og han holdt sin siste offentlige tale i 1920. I 1922 døde han av tuberkulose. 

Grepp var sønn av telegrafist Andreas O. Olsen og hustru Anna Kathrine Olsen. Han var gift med journalisten Rachel Grepp (1879–1961) fra Bergen, og skiftet etternavn fra Olsen til Grepp da de giftet seg i 1904. «Grepp» er oldnorsk for en som liker å sysle med bøker.  De fikk fem barn, deriblant skuespiller Ole Grepp (1914–1976), journalisten Gerda Grepp (1907–1940) og politikeren Asle Grepp (1919–1945).

Han har gater oppkalt etter seg i Høyanger, på Gjøvik, i Lørenskog, Brønnøysund og Oslo.

## Litteratur
* Jorunn Bjørgum, *[https://nbl.snl.no/Kyrre_Grepp Kyrre Grepp]* i Store norske leksikon
* 
* 
## Referanser


## Eksterne lenker
*
Aksel Zachariassen

**Aksel «Azach» Zachariassen** (født 16. november 1898 i Porsgrunn, død 6. juli 1987 i Oslo) var en norsk politiker, journalist og redaktør.

I 1921 ble han valgt til formann for Arbeiderpartiets ungdomsforbund som på samme landsmøte skiftet navn til Norges Kommunistiske Ungdomsforbund. I partistriden som oppsto tilhørte han det mindretallet i ungdomsforbundet som ville bryte med Komintern, og han ledet komiteen som forberedte grunnleggelsen av Venstrekommunistisk Ungdomsfylking.

Azach begynte sin journalistiske karriere i *[[Bratsberg-Demokraten]]* i Skien bare 18 år gammel og i 1924 begynte han å skrive for *[[Dagsavisen|Arbeiderbladet]]*. I 1929 grunnla han *[[Halden Arbeiderblad|Haldens Arbeiderblad]]* og var redaktør fram til 1930. Han var i ett år redaktør for *[[Arbeidermagasinet]]* (senere *Magasinet for alle*). I 1932 ble han redaktør for *[[Glåmdalen (avis)|Kongsvinger Arbeiderblad]]*, en stilling han hadde til han ble arrestert av Gestapo i 1941, og fortsatte med etter krigen til 1946, da han ble leder av Arbeidernes Pressekontor.

Mellom 1950 og 1963 var Zachariassen sjefssekretær i Arbeidernes Opplysningsforbund. Han har også skrevet flere bøker om arbeiderbevegelsen.

## Bibliografi
* * Ungdom og politikk*, 1927
* * Tidens ungdom. Dens stilling til arbeiderbevegelsen*, 1931
* * På talerstolen. En håndbok i veltalenhet*, 1931 (2. utgave *Lær å tale*, 1936 og ny utgave *På talerstolen*, 2006)
* * Karl Johanssen. Mennesket og journalisten*, 1932
* * Martin Tranmæl*, 1939 (2. utgave 1968)
* * Arbeiderpartiets presseforbund gjennom 40 år. Med spredte trekk av partipressens historie*, 1949
* * Streif fra stridens år. Arbeidernes faglige landsorganisasjon 50 år*, 1949
* * Fra trellekår til frie menn. Norsk Sjømannsforbund gjennom 40 år*, 1950
* * Gunnar Ousland 1877–1957*, 1957
* * Med sang mot felles mål. Norsk arbeidersangerforbund gjennom 50 år*, 1958
* * Fra Marcus Thrane til Martin Tranmæl*, 1962
* * Norsk treindustriarbeiderforbund 60 år 1904–1964*, 1964
* * å forpost. Oslo Arbeidersamfund 100 år 1864–1964*, 1964
* * Eilert Sundt*, 1964
* * Det kollektive medlemskap*, 1966
* * Med nål og tråd. Norsk bekledningsarbeiderforbund gjennom 75 år*, 1967
* * Fra bønnskrift til samarbeid. Oslo distrikts kontorpersonales forening gjennom 75 år*, 1968
* * Ved vinsj og ratt. Norsk transportarbeiderforbund gjennom 75 år*, 1971
* * Den gamle garde gjennom 15 år. 1959–1974*, 1974
* * Med hest og bil for kommunen. Oslo kommunale vognmannsforening gjennom 50 år*, 1975
* * Spennende år. Fra krig til krig med ord og penn, erindringer*, 1978
* * Med hammer og høvel. Norsk treindustriarbeiderforbund gjennom 75 år*, 1979
* * Trygve Lie*, 1979
* * Abildsø – der eplene gror. Abildsø arbeiderforening gjennom 70 år*, 1981

## Referanser


## Eksterne lenker
* 
* Bilde av Aksel Zachariassen 18. september 1962, Oslo Museum
Liste over norske mestvinnende vinterolympiere

Dette er en **liste over norske mestvinnende deltagere i [[vinter-OL]]** siden starten i 1924.

Listen sorterer etter antall gullmedaljer, deretter sølv og bronse, som forøvrig tilsvarer IOKs måte å rangere medaljelister på. Alle nordmenn med minst en gull- og to sølvmedaljer i vinter-OL inkluderes. 

*Oppdatert per [[vinter-OL 2026]]*

## Se også
*Liste over mestvinnende vinterolympiere
*Liste over norske mestvinnende sommerolympiere
*Gullklubben – Norske Olympiavinneres Klubb

## Referanser
Quorthon

**Thomas Börje Forsberg** (1966–2004), kjent under artistnavnet **Quorthon**, var en svensk musiker. Quorthon var en multi-instrumentalist og stifteren og eneste faste medlem av thrash/viking/black metal-bandet Bathory.  

## Karriere

Quorthon startet Bathory i 1983, etter å ha i kort tid spilt i Oi!-bandet *Stridskuk*. Trommisen Jonas Åkerlund og bassisten Fredrick Hanoi var også medlemmer Bathory fra 1983 til 1984. De fleste albumene utgitt av Bathory var utgitt på Black Mark Production, et datterselskap av plateselskapet Tyfon Grammofon.

De første Bathory-albumene var av sjangeren black metal, og Bathory var påvirket av band som Black Sabbath og Motörhead. I 1990 ga Bathory ut albumet ''Hammerheart''. Albumet bygget videre på grunnlaget som ble lagt med Blood Fire Death, som regnes som starten på sjangeren viking metal. *Hammerheart* hadde tregere og tyngre gitarriff, bruk av kor og et sterkt fokus på norrøn mytologi. Dette er blant de viktigste kjennetegnene ved viking metal. Resten av albumene utgitt av Bathory fulgte denne stilen, unntatt thrash metal albumene ''Octagon'' og ''Requiem''.

I 1993 startet Quorthon et sideprosjekt han kalte «Quorthon». Under dette navnet ga han ut albumet *Album* i 1994 og *Purity of Essence* i 1997. Disse albumene var eksperimentelt punk-inspirert alternativ grunge rock/metal.

## Død
Quorthon var funnet død i sin leilighet i Stockholm 3 juni 2004. Han døde av hjertesvikt.

Kort tid etter Quorthons død samlet mange store stjerner fra den norske ekstreme metal-scenen seg for å spille en hyllest til Quorthon og Bathory på Hole in the Sky 2004. Disse inkluderte: Abbath, Apollyon, Faust, Gaahl, Grutle Kjellson, Ivar Bjørnson og Satyr.

Supergruppen I dedikerte sangen "Far Beyond The Quiet" på Between Two Worlds til Quorthon.

## Utgivelser
### Bathory

### Quorthon

## Referanser


## Eksterne lenker
* 
*
Sibel Kekilli

**Sibel Kekilli** (født 16. juni 1980 i Heilbronn) er en tysk skuespillerinne av tyrkisk opprinnelse. Hun fikk sitt gjennombrudd med hovedrollen i den prisbelønnede spillefilmen *[[Mot veggen]]* (2004) av Fatih Akın. Hun har siden blant annet hatt roller i den prisbelønnede *[[Die Fremde]]* (2010) og den amerikanske fantasyserien *[[Game of Thrones (TV-serie)|Game of Thrones]]* (2011). Kekilli spilte i unge år i flere tyske hardpornofilmer.

## Referanser


## Eksterne lenker
* 
* 
* 
* 
* Sibel Kekilli
Seadrill

**Seadrill** er et internasjonalt boreentreprenørselskap med base i Stavanger og Bermuda. 

## Historikk
Selskapet ble opprettet i mai 2005 av hovedeier John Fredriksen og notert på Oslo Børs og New York Stock Exchange. Det har gjennom oppkjøp i 2005–06 av Odfjeld Invest, Smedvig og Mosvold Drilling vokst til å bli verdens største riggselskap. Seadrill har også majoritet i Eastern Drilling. Selskapet kontrollerer over halvparten av aksjene i North Atlantic drilling. I 2010 la Seadrill inn bud på hele Scorpion Offshore.

Sammen med partnere eier og driver selskapet 43 borerigger hvorav 15 er under bygging. Boreriggene opererer internasjonalt. Seadrills flåte består av halvt nedsenkbare og oppjekkbare boreplattformer, boreskip og tenderrigger. Selskapet har ca. 7000 ansatte fra 25 forskjellige nasjoner og opererer i 15 land på fem kontinent.

Seadrill var notert på Oslo Børs til 9. september 2024. Selskapets markedsverdi per 16. desember 2009 var kroner 57 794 024 000 (57,8 milliarder kroner).

I 2017 og 2022 ba selskapet om konkursbeskyttelse iht. USAs konkurslovgivning.

## Flåte
*Oppdatert per 2014*
* 4 boreskip, 1 av disse under bygging ved Samsung-verftet
* 10 halvt nedsenkbare borerigger hvorav 2 under bygging ved Jurong
* 12 oppjekkbare borerigger, hvorav 2 nybygg ved Keppel FELS og 2 ved PPL
* 17 tenderrigger, hvorav 5 er 49&nbsp;% eiet og 3 er under bygging

### «West Atlas»

Den oppjekkbare boreriggen «West Atlas» var plassert på Montarafeltet, rundt 690 kilometer utenfor byen Darwin i Australia, da det brøt ut i brann 1. november 2009 etter at oljefeltet hadde lekket olje i ti uker. Operatør på feltet var det thailandske selskapet PTTEP. Død fisk og oljeklumper ble funnet nær den indonesiske kysten. «West Atlas» ble levert fra Kffelverftet høsten 2007.

Oljesølet skjedde i Timorsjøen utenfor Vest-Australia siden 21. august 2009 og utviklet seg til et av Australias verste. Oljefeltet ligger utenfor Kimberley-kysten, 250 kilometer nord for Truscott, og 690 kilometer vest for Darwin.

Australias *Department of Resources, Energy, and Tourism* beregnet oljesølet til 2000 fat per dag.

### «West Sirius»

«West Sirius» er en halvt nedsenkbar borerigg som kan bore på havdyp større enn 10 000 fot.

Den 24. juli 2008 startet Seadrills nye «West Sirius» på jobb for *Devon Energy* i Mexicogolfen. «West Sirius» ble levert 31. mars 2008 fra Jurong Shipyard i Singapore og har seksårskontrakt med Devon Energy for drift i Gulf of Mexico. «West Sirius» er den første av åtte dypvannsrigger som Seadrill har bestilt fra Jurong-verftet.

Ved Deepwater Horizon-utblåsningen lå «West Sirius» i nærheten av ulykkesbrønnen og fikk boreforbud. «West Sirius» ble brukt til å installere frittstående stigerør.

### Plattformer i flåten

## Referanser




## Eksterne lenker
* 
* Selskapets hjemmeside
* Artikkel i Store norske leksikon
Conrad Lant

**Conrad Thomas «Cronos» Lant** (født 15. januar 1963 i London) er en britisk musiker. Han er best kjent som vokalist og bassist i black metal-bandet Venom. Cronos var medlem av Venom i perioden 1979 til 1987, før han forlot bandet for å starte et soloprosjekt som han kalte «Cronos». Cronos returnerte til Venom i 1995 og har vært medlem siden. Cronos er broren til dagens Venom-trommeslager Antony «Antton» Lant.

Lant vokste opp i South Kensington i London på 1960-tallet, i samme nabolag som The Who og The Rolling Stones. Det hendte ofte at han fikk øye på noen av dem på vei til skolen og i butikker. Han var fascinert av hvordan det var å leve av og lage musikk. På 1970-tallet flyttet familien til Newcastle og Lant slet med å finne ny musikk.

En av musikerne han oppdaget var Brian Johnson, før han ble medlem av AC/DC. Brian Johnson ble en stor inspirasjonskilde for Lant og de to skal ha pratet om fremtiden hans, hvorpå Lant hadde forklart at han ville bli en rockestjerne akkurat som Johnson. Lant begynte å spille bass i skolebandet Dwarfstar, men forlot bandet i 1978 for å bli med i bandet Guillotine, som senere fikk navnet Venom. Da Venom spilte inn sin første demo, *Demon* i 1980, skal han ha overlevert en kopi til Brian Johnson som var fornøyd med at Conrad Lant fikk følge drømmen sin om å lage musikk.

Cronos var også vokalisten på åpningssangen «Centuries of Sin» på albumet *Probot* av Dave Grohl sitt heavy metal-prosjekt Probot.

## Utgivelser

### Studioalbum med [[Venom]]

### Studioalbum med Cronos

## Referanser


## Eksterne lenker
* 
* 
*
Kristin Hoff

**Kristin Taraldsrud Hoff** (født 1967) er en norsk statsviter, økonom og feminist som har forsket på områder som politikk, trender og medier.

Hoff ble utdannet statsviter i 1998 ved Universitetet i Oslo. Hun har vært ansatt i Opinion, Synovate, Schibsted, Tine, MMI, ECON og Fafo hvor hun har blant annet arbeidet som valgforsker. I 2015 ble hun ansatt som direktør for næringspolitikk i Norsk Landbrukssamvirke.

Hun har vært medlem av Pressens Faglige Utvalg. Fra 2017-2020 var hun medlem av Valglovutvalget som leverte sin innstilling NOU 2020: 6 i mai 2020. 

## Referanser
Studium Actoris

**Studium Actoris** er et norsk teaterensemble stiftet i Bodø i 1989 under navnet Polar Plexus. I 1997 flyttet teatret til Fredrikstad.

Ensemblet har i årenes løp skilt seg ut takket være innhold, bredde og mangfold i sin virksomhet, som omfatter eksperimentell scenekunst, utforskning i skuespillerfaget, komiske familieforestillinger, internasjonale gjestespill, seminarer og verksteder for utvikling av skuespillerfaget, små og storstilte lokale arrangementer for folk flest.

## Grunnleggere
Studium Actoris ble grunnlagt i Bodø av den italienske skuespilleren Paolo Martini og den norske skuespilleren Jannicke Stensnes.

Roger Rolin fra *Institutet för Scenkonst* har vært gruppens regissør fra begynnelsen. I 1992 flyttet gruppen til Sør-Norge og gjestet deretter først *[[Skuespillerkompaniet]]* på Gvarv, senere Grenland Friteater i Porsgrunn. Teatergruppens to faste medlemmer, Paolo Martini og Jannicke Stensnes, har samarbeidet siden 1984. Begge har sin faglige bakgrunn fra det svenske Institutet för Scenkonst, som var ledet av Ingemar Lindh.

Etter en del år på flyttefot rundt om i Norge, etablerte ensemblet seg i Fredrikstad i 1997. Gruppen har sine arbeidslokaler på Værste-området på Kråkerøy i Fredrikstad. I Østfold har Studium Actoris og deres nære samarbeidspartnere fortsatt å utvikle sin virksomhet, både i lokalsamfunnet og i teatermiljøet i Norge og Europa.

## Videre utvikling
Siden 1999 er Studium Actoris initiativtager og kunstnerisk ansvarlig for gatefestivalen Folkigata og gjestespillet SAFT - Scenekunst Adresse Fredrikstad, hvor internasjonale teatergruppe, kunstnere og musikere besøker «Plankebyen» med sitt kunstnerisk uttrykk. I årenes løp har de arrangert mange titalls gjestespill, fra kompanier og enkeltstående utøvere som Grenland Friteater, Green Ginger, Enrico Bonavera, Odin Teatret, Paolo Nani, Beppe Gambetta, Institutet för Scenkonst, Nola Rae, Leris Colombaioni  med flere.

Teatergruppen mottar fast driftstøtte fra Fredrikstad kommune og Østfold fylkeskommune. Siden 2007 mottar Studium Actoris også støtte fra Norsk kulturråd, via post 74 i Statsbudsjettet. I 2015 kunngjorde Kulturrådet at de vurderte å fase ut støtten til Studium Actoris. Gruppen fikk likevel midler i revidert statsbudsjett for 2016, men i 2017 ble det gjort kjent at Kulturrådet på nytt hadde til hensikt å redusere støtten i 2018. Scenekunstkompaniet opplyste da at det var risiko for at budsjettkuttet ville innebære nedleggelse av kompaniet. I rådsmøtet i desember 2017 stadfestet Kulturrådet at det aktet å utfase Studium Actoris. Studium Actoris‘ utfasing vekket stort internasjonalt engasjement. Kompaniet ble, desember 2018, med hjelp av engasjerte kulturpolitikere fra Østfold og fra Stortingets kulturkomité ført tilbake på statsbudsjettet  For 2018 fikk Studium Actoris bevilget kr 500 000- i fast driftstilskudd fra Kulturdepartementet over post 78, og kr. 305 000,- fra Kulturrådet. Per 2023 mottok Studium Actoris driftstilskudd fra Kulturdepartementet over Statsbudsjettet, over post 75 kap. 320. 

## Referanser


## Eksterne lenker
* Hjemmeside
* SAFT - Scenekunst Adresse Fredrikstad
* Polar Plexus Teater
Kim (roman)

***Kim*** er en roman fra 1901 av Rudyard Kipling (egentlig Josef Rudyard) (1865&ndash;1936).

Kipling var født i Bombay (nå Mumbai) i India og vokste delvis opp der og delvis i England.

## Handling
Boken som kom ut første gang i 1901. Den forteller om den foreldreløse sønn av en irsk soldat og en engelsk kvinne som vokser opp med en indisk pleiemor til han rømmer og blir gategutt og tigger i Lahore. Han bærer med seg identifikasjonspapirer og minnet om hva faren har fortalt om en rød tyr på grønn bakgrunn som skal forandre hans liv til det vidunderlige. Så møter han en tibetansk lama som er på pilegrimsreise. Han blir venner med lamaen og de starter på reisen avbrutt av tre år på skole, hvor Kim lærer å lese og skrive, samt landmåling. Han er også blitt plukket ut til å bli hemmelig agent for den britiske etterretningstjenesten og får trening i nødvendige ferdigheter, bl.a. hukommelsestrening og kunsten å telle skritt og å vurdere avstander og lengder ved å bruke seg selv som målestokk.

Reisene blir fargerikt beskrevet og ender med et vellykket tyveri av hemmelige papirer utarbeidet av andre lands agenter – og at Teshoo Lama finner det han søker.

## Samfunnsbetydning
Romanen ble lest med oppmerksomhet av Robert Baden-Powell som stiftet speiderbevegelsen. Hukommelsesøvelsene finnes igjen i Kims spill. Andre forfattere som Robert Heinlein har trukket dette poenget ennå lengre, bl.a. i «Stranger in A Strange Land» og «Citizen of the Universe».

## ''Kim'' på norsk
Boken finnes i norsk utgave fra 1929 (Gyldendal) og fra 1957 (Gyldendal). Begge utgaver er oversatt av C.J. Hambro. Den er også blitt filmatisert.

Eugenia Kielland holdt et radiokåseri om *Kim* som hun ga ut i bokform i 1950, i samlingen *Evige venner. Klassisk litteratur i et nøtteskall*.

## Referanser
Lennox Kanu

**Lennox Kanu** (født 29. november 1983) er opprinnelig fra Sierra Leone, men er nå norsk statsborger. Han har spilt fotball lokalt i Rogaland etter at han sammen med femten andre hoppet av da laget hans spilte Norway Cup i 2000. I Rogaland har han blant annet spilt for Viking FK, Vidar, Stavanger Idrettsforening og Sandnes Ulf.

Han ble Sogndals dyreste spiller da han ble kjøpt fra Sandnes Ulf etter ett vellykket låneopphold høsten 2006 for 1,3 millioner norske kroner. Han valgte Sogndal foran blant annet Viking, som også var ute etter stortalentet. Han ble solgt til Stavanger før 2009-sesongen. I mars 2010 skrev han under med Sandnes Ulf. Han var med å spille klubben frem til opprykk til eliteserien, men fikk selv ikke bli med i toppserien. I 2012 spiller han for 2.-divisjonsklubben Vidar igjen. I 2013 spiller han for 4.-divisjonsklubben Sola.
Nå er han trener og spiller for Lura IL

## Referanser


## Eksterne lenker
* 
* VG-artikkel: ''Fem hoppet av fra Norway Cup''
* Artikkel fra Sogn Avis: ''Kanu velger Sogndal''
Terje Skjeldestad

**Terje Stenehjem Skjeldestad** (født 18. januar 1978) er en norsk fotballtrener og tidligere fotballspiller, som i en årrekke spilte for Sogndal Fotball. Han debuterte som målvakt som 17-åring i daværende 1. divisjon i 1995, og han fikk mer enn 400 obligatoriske kamper for Sogndal.

I 2004 fikk Skjeldestad 3 landskamper for , da han spilte i vennskapskampene mot ,  og Singapore.

Skjeldestad leder og driver i dag en keeperskole i Sogndal.

## Referanser


## Eksterne lenker
* 
* Spillerprofil hos Sogndal Fotball.no
Kims lek

**Kims spill** eller **Kims lek** er en enkel øvelse i mnemoteknikk (Fra gresk *mneme* hukommelse) (hukommelsestrening). Basis er at det blir lagt et antall gjenstander på et bord eller brett, dekket av et klede. Kledet blir fjernet en tilmålt tid og så lagt på plass igjen. Spillerne skal så liste opp hva de har sett, eventuelt også følt på. De fleste vil etter litt trening kunne ramse opp 10–15 gjenstander. Metoden ble beskrevet litterært av Rudyard Kipling i hans roman *[[Kim (roman)|Kim]].* Speiderbevegelsen bruker den fortsatt.

## Referanser
Eulichadidae

* *[[Stenocolus]]*
* *[[Eulichas]]*

**Eulichadidae** er en liten familie av biller som bare er kjent fra Sørøst-Asia og California. Av utseende kan de minne litt om smellere (Elateridae). Deres fylogenetiske plassering er usikker. Her er de regnet til overfamilien mudderbiller (Dryopoidea), men flere trekk ved larvene kan tyde på at de er nært beslektet med engbiller (Dascillidae). Larvene lever i rennende vann og er spesielle ved at de har både spirakler (trakéåpninger) og ytre gjeller, altså dobbelt sett åndingsorganer.

## Utseende
Middelsstore til store (13 – 35 mm), avlange, noe flate biller. De har sagtakkede antenner og et påfallende kort brystskjold (pronotum). **Hodet** er lite, nedbøyd og neppe synlig ovenfra. Fasettøynene er temmelig små med fine fasetter, uten hår. Antennene er 11-leddete, ganske lange og kraftige, tydelig sagtakkede. **Brystskjoldet** (pronotum) er omtrent dobbelt så bredt som langt, påfallende kort, med jevnt rundede sider (omtrent halvsirkelformet sett ovenfra). **Dekkvingene** er avlange, jevnt tilsmalnende, 5-6 ganger så lange som brystskjoldet. Det er kledt med fine hår som ofte danner ett nettaktig mønster. **Beina** er ganske kort og slanke, med 5-leddete føtter. **Larvene** er sylindriske, med noen få korte hår i bakkanten av hvert segment, ellers glatte. Hodet er ganske lite med små kjever (mandibler). De seks beina er korte og kraftige. Det som spesielt utmerker disse larvene er at bakkroppsleddene (fra det 4. kroppsleddet og bakover) har en buskete gjelle på hver side av hvert ledd, festet nederst på siden. Ytre gjeller er ganske uvanlig hos billelarver. I tillegg har de runde spirakler (trakéåpninger, åndehull) på siden av de fleste leddene. De har altså dobbelt sett av åndeorganer, noe som er ganske sjeldent. På det bakerste segmentet har de et par oppoverrettede kroker.

## Levevis
Larvene lever blant døde blader i rennende vann. Ellers er lite kjent om biologien til disse uvanlige billene.

## Systematisk inndeling

* Ordenen biller, Coleoptera
** Underordenen Polyphaga
*** Overfamilien mudderbiller (Dryopoidea) eventuelt Engbiller (Dascilloidea)
**** Familien **Eulichadidae** Crowson, 1973
***** Slekten *[[Eulichas]]* Jacobson, 1911  – 39 arter, Kina og Sørøst-Asia
***** Slekten *[[Stenocolus]]* LeConte, 1859 – bare én art
****** *Stenocolus scutellaris* LeConte, 1859  – bare kjent fra California

## Eksterne lenker
* 
* Bilder fra Delta interactive key – Elateria: *Eulichas* sp.: http://delta-intkey.com/elateria/images/peulich1.jpg. *Stenocolus scutellaris*, larve: http://delta-intkey.com/elateril/images/eulic.gif
Anne-Kari Torgalsbøen

**Anne-Kari Torgalsbøen** (født 1953) er en norsk psykolog og forsker med klinisk psykologi og schizofreni som spesialområder. Hun er ansatt som professor ved Psykologisk Institutt, UiO.  

Torgalsbøen ble utdannet cand.psychol. fra Universitetet i Oslo i 1982. Hun ble autorisert som psykolog i 1983 og godkjent spesialist i klinisk psykologi i 1990. Hun tok en doktorgrad om schizofreni i 2000. 

Hun ble ansatt ved Psykologisk Institutt, UiO i 1993; først som stipendiat, som førsteamanuensis fra 2001 og som professor i klinisk psykologi fra 2016. Hun har tidligere vært ansatt ved Dikemark sykehus og Gaustad sykehus.

Hun har erfaring som klinisk psykolog fra ulike områder innen psykisk helsevern og som sakkyndig psykolog innen rettsvesenet og barneverntjenesten. Fra 2010 til 2020 ledet hun en studie med personer som hadde schizofreni. Studien hadde tittelen *Oslo Schizophrenia Recovery Study*, og var en prospektiv og longitudinell studie som strakk seg over ti år. Hun har arbeidet med schizofreni-tilstander siden 1987.

Torgalsbøen har også vært engasjert i Norsk Psykologforening og var nestleder i foreningen fra 1999 til 2001. Hun har vært medlem av flere oppnevnte komiteer og arbeidsgrupper. 

## Familie
Hun har siden 1978 vært samboer med professor i psykologi Bjørn Rishovd Rund. 

## Referanser
Mario Bros.

er et plattformspill utviklet og utgitt av Nintendo i 1983 til en rekke konsoller. Dette spillet markerte Marios andre opptreden og Luigis debut i videospilluniverset.

## Arv
En oppgradering av spillet ble senere gitt ut til NES under samme navn som originalspillet, mens Japan fikk oppfølgeren *[[Kaette Kita Mario Bros.]]* til Famicom Disk System. En ny oppfølger ved navn *[[Mario Clash]]* ble senere lansert til Virtual Boy. Spillet har senere fått en ny versjon som bonusmateriale i en rekke Game Boy Advance-spill, blant annet *[[Super Mario Advance]]*-serien og *[[Mario & Luigi: Superstar Saga]]*. *Mario Bros.* har også blitt gitt ut til Wii. Bonusomgangene i *[[Super Mario Bros. 3]]* er også inspirert av *Mario Bros.*

## Handling
De to italienske rørlegger-brødrene Mario og Luigi må undersøke et kloakksystem etter at en rekke merkelige skapninger har begynt å dukke opp i kloakken. Målet med spillet er å beseire alle motstanderne som dukker opp på hvert nivå. Hvert nivå består av en rekke plattformer med rør i hvert hjørne av skjermen, sammen med en gjenstand kalt en POW-blokk i midten av plattformen. Spillet har også et poeng-system, og fortsetter helt til spilleren mister alle livene sine.

Motstandere blir beseiret ved at spilleren sparker dem over når de har blitt snudd på ryggen. Men hvis spilleren bruker for mye tid før man sparker vekk motstanderen, kan motstanderne snu seg tilbake og gå videre. Spillet inneholder i tillegg bonus-runder.

## Eksterne lenker
*
Algonkin

**Algonkin** eller **Algonquin** kan bety:
*Den algonkinske folk.
*Den algonkinske språkfamilien.
*Algonkin, et språk i denne familien.

## Byer i USA
* Algonquin (Illinois)
* Algonquin (Louisville) 
* Algonquin (Maryland) 
* Algonquin (Vest-Virginia) 
* Algonquin Acres 
* Algonquin Hills
Inger-Lise Størksen

**Inger-Lise Størksen** (født 1977) er en norsk musiker, journalist og kommunikasjonsrådgiver, mest kjent fra pop-gruppa Ephemera. Hun har også hatt en karriere som soloartist. 

Hun gikk musikklinja ved Rønningen Folkehøyskole i Oslo i 1995–1996 og hadde allerede da spilt i Ephemera i to år. Hun studert senere journalistikk ved Institutt for Journalistikk.

I 2015 slapp hun sitt første soloalbum *All the Good Things*.

Størksen var ansatt som journalist for *[[BTV]]* og ''Bergens Tidende'' fra 2006 til 2015 og har siden 2016 vært ansatt som kommunikasjonsrådgiver for PwC. 

## Referanser


## Eksterne lenker
* 
*  Størksens hjemmeside
*  hjemmeside til Ephemera (arkivert)
Reflektor

:*Se også: [[Reflektor (TV-program)]], [[Refleksjon]] (pekerside), [[Refleks (andre betydninger)]], [[Speil]] og [[Reflektor-teleskop]].*
**Reflektor** er et objekt som reflekterer lys. Dette utnyttes for å styre lys i fotografering eller film. Det finnes en rekke typer reflektorer. Hvordan lyset reflekteres avgjøres av hva slags materiale reflektoren er laget av. En reflektor i sølv eller hvitt reflekterer mye lys, mens en sort reflektor sluker alt lyset.
IT-Universitetet

**IT-Universitetet** (ITU) i København ble startet i 1999. Universitetet tilbyr blant annet utdannelser på bachelor-, kandidat-, master- og ph.d.-nivå. Kandidatur gir de danske titler cand.it. og cand.scient. ITU driver forskning og utdannelse innenfor flere IT-områder. 

Universitetet ligger i Ørestad-Nord like ved Islands Brygge, og kjente institusjoner som DR (Danmarks Radio) og Københavns Universitet Amager. ITUs bygning er på ca. 19&nbsp;000&nbsp;m², og er plassert ut mot den 800 meter lange Emil Holms Kanal. 

Den nyeste bygningen i komplekset er tegnet av Henning Larsen Architects.

## Eksterne lenker
* IT-Universitetets hjemmeside (dansk)
Birdland

**Birdland** (etablert i desember 1949) er en jazzklubb og spisested i New York, på 44 gate mellom 8. og 9. Aveny, kjent for å huse verdensledende artister innen jazz.  Navnet er avledet av klubbens viktigste artist de første årene, Charlie «Bird» Parker (1920–55).  Andre storheter som Count Basies orkester og John Coltranes kvartett, gjorde flere live-innspillinger her; George Shearings «Lullaby of Birdland» og Joe Zawinuls «Birdland» er jazzklassikere, tilegnet stedet.  Miles Davis ga ut *Birdland Days* (1951).
I Norge finner vi Frode Gryttens *80 grader aust for Birdland* (1993).
Klubben ble åpnet 15. desember 1949 på 52. gate, nedlagt 1965 og gjenåpnet 1986 på 105th St/Broadway, før den i 1997 ble flyttet tilbake til det samme området det hele startet, denne gang i utkanten av Hells Kitchen i Midtown, Manhattan, på 44. gate.  En rekke andre jazzklubber og plateselskap verden over har antatt samme navnet.

## Eksterne lenker
*
Halsnøy kloster

**Halsnøy kloster** ble bygget på 1100-tallet og ligger på Halsnøya i Kvinnherad kommune, Vestland fylke.

Halsnøy kloster var et av fem augustineranlegg i middelalderen. Ifølge en senere, men likevel antatt troverdig, skriftlig kilde skal klosteret være grunnlagt i 1163&ndash;64 av jarlen Erling Skakke, i sammenheng med at sønnen Magnus Erlingsson ble kronet til norsk konge. Halsnøy kloster fikk i løpet av middelalderen store jordeiendommer og ble et av de rikeste klostrene i norsk middelalder.
 
Ved reformasjonen i 1536 ble klosteret nedlagt og gikk da over til å være krongods, i likhet med mange andre klostereiendommer i Norge. Fra 1539-1659 ble Halsnøy kloster organisert som et len med egen lensherre. I 1664 ble lenet slått sammen med Hardanger amt til Søndhordland og Hardanger fogderi under Bergenhus stiftamt. Futen, Kammerråd Andreas Juel fikk i 1758 kjøpe futegården Kloster. Det meste av klostergodset ble solgt i siste halvdelen av 1700-tallet. Fra 1758 og fram til 1956 har gården Kloster blitt drevet som storgård/herregård av Juel-familien. Rundt 1840 ble restene av det indre klosteranlegget og kirkeruinen revet av løytnant Andreas Juel, og nytt våningshus bygget av steinen.

I 1956 kjøpte Sunnhordland Folkemuseum klostertunet, som omfatter klosterruinene, våningshuset fra 1841, hageanlegg, naust og brygge. Hovedhuset har senere år blitt restaurert, soverommene oppe i loftsetasjen, kjøkken, stuer og toalett er i dag i god stand. Slik bygningsrestene ligger i dag, avspeiler de det utbygde klosteranlegget slik det lå fra rundt 1300. I norsk sammenheng er Halsnøy kloster særegent ved at det er det ytre anlegget som er bevart og ikke den sentrale klosterfirkanten. Bortsett fra Halsnøy kloster finner vi dette bare ved to andre klosteranlegg i Norge; Selje kloster i Nordfjord og Hovedøya kloster i Oslo.

## Eksterne lenker
*